《一枝春 清明日坐柳风春水，吟艇听雨。用周草窗韵，偕两弟同作》
清代·张玉珍

作暖欺寒，酿清明、润逼帘栊疏雨。芳晨暗数，负了惜花情绪。

遥山送翠，似愁锁、一痕眉妩。闲坐到、春水吟船，却喜雁行同聚。

思量踏青何处。任东风、弄柳都成柔缕。头网活火，好与细评茶谱。

新晴欲乞，怕天际、湿云犹妒。聊听取、娇燕梁间，一双软语。

作者简介：江苏华亭人，字蓝生，金瑚妻。自幼工诗。王述庵、钱竹汀、吴白华皆推重之。有《晚香居词》。